বইমেলায় গল্প-উপন্যাস ও বিভিন্ন গবেষণামূলক বইয়ের পাশাপাশি রয়েছে অনেক প্রকার রান্নার বইও। সেই বইগুলো মেলায় আসা নারী দর্শনার্থীদের মাঝে ভালোই সাড়া ফেলেছে। নতুন অনেক রান্না ও রেসিপি বইয়ের পাশাপাশি গেলোবারের পুরনো বইও পাওয়া যাচ্ছে বিভিন্ন স্টলে। এবারের মেলায় অবসর প্রকাশনী দুটি বড় সাইজের রান্নার রেসিপির বই মেলায় এনেছে। মোহাম্মদউল্লাহ রিপনের সম্পাদনায় বের হয়েছে মাছ, মাংস, সবজি। রসনাপ্রেমীরা বইটিতে পাবেন- মাছ, মাংস ও সবজির সমন্বয়ে খাবার তৈরির বেশকিছু রেসিপি। চিকেন আর্লা কিভ, পুরভরা চিকেন, গরুর মাংসের  মাচুরিয়ান, মাংস ও ধনেপাতার স্যুপ, লগন বোটি, শনার মধ্যে বিফ সালাদসহ ২৯ রকমের মজাদার রেসিপি। সবজির মুখরোচক রেসিপি রয়েছে ৮০ পদের। এর মধ্যে রয়েছে চিজ বেগুনের টেম্পুরা, সরষে পোস্ত দিয়ে বেগুনের ঝাল, বাদাম সবজির মিতালি কাবাব, মুলি্লগতয়ানি ভেজিটেবল স্যুপ, আঠার পদের কাঁচা কাঁঠাল ইত্যাদি। বইটিতে রেসিপি দিয়েছেন রহিমা সুলতানা রীতা, রেজওয়ানা আহমেদ সোনিয়া, নাহিদ ওসমান, রীমা জুলফিকার, জাকিয়া সুলতানা শাপলা প্রমুখ। বইটি পাওয়া যাচ্ছে অবসরের স্টলে। ১৬৮ পৃষ্ঠার রেসিপির বইটি কিনতে লাগবে ৩০০ টাকা। একই প্রকাশনী থেকে বের হয়েছে  উৎসবের রান্না শিরোনামের একটি বই। এতে পাওয়া যাবে বাঙালি জাতির বিভিন্ন উৎসবের রান্নার রেসিপি। ৩১২ পৃষ্ঠার রেসিপি বই। লাবণ্য লিপি সম্পাদিত বইটিতে রয়েছে ধর্মীয় ও সামাজিক উৎসবের নামে রান্নার দুটি বিভাগ। ধর্মীয় রান্না বিভাগে আছে ঈদুল ফিতর, ঈদুল আজহা, ঈদে মিলাদুন্নবী (সা.), পূজা-পার্বণ, জন্মাষ্টমী, বড়দিন, মাঘী, প্রবারণা, মধু পূর্ণিমা। সামাজিক উৎসব বিভাগে রয়েছেথ বৈশাখ, নবান্ন, বিয়েশাদি, গায়ে হলুদ, বিয়েবার্ষিকী, জন্মদিন, আকিকা, অন্নপ্রাশন, বৈসাবি, জামাইষষ্ঠী, ভালোবাসা দিবস, মা দিবস, বাবা দিবস, বন্ধু দিবস, হালখাতা  উৎসবের রান্নার রেসিপি। এতে রেসিপি দিয়েছেন- রীমা জুলফিকার, রেজওয়ানা আহমেদ সোনিয়া, আলিয়া ওয়াহাব, চৈতালী তালুকদার মুন্নী ও কাজী সানজিদা নাহিদ। বইটির দাম পড়বে সাড়ে ৬০০ টাকা। অন্যপ্রকাশ এনেছে ৫টি রান্নার রেসিপি বই। এর মধ্যে রয়েছে- শওকত ওসমানের শাকান্নমাজহারুল ইসলাম সম্পাদিত ১০১টি গরুর মাংসের রান্নাসহ তিনটি এবং কেকা ফেরদৌসীর একটি। কাকলী থেকে বের হয়েছে ফাইজার রহমান মিতুর মজাদার সবজি রান্না, ফারদিন সুলতানার সবার মজাদার রান্না-বান্না শেখার কলাকৌশল। সময় প্রকাশন এনেছে নুরুন নাহার চৌধুরীর চায়নিজ ও থাই রান্না।  এছাড়া অবসর থেকে বের হয়েছে রেহানা পারভীন রুমার নিরামিষ দেশে-বিদেশে কাজী সানজিদা নাহিদের ফলাহার।  ---- এস. ইকবাল 